વાર્તા ચાર નારીપાત્રોની આસપાસ ફરે છે. આને લીધે ફિલ્મને ચિક ફ્લિક (હોલિવૂડની ‘બ્રાઈડ્સમેડ’ જેવી લડકિયોં કી ફિલ્મ) તરીકે સંબોધે છે તો સર્જકોને ખોટું લાગી જાય છે. આનો જવાબ આપવા નિર્માતાઓએ ટિવટર પર હૅશટૅગ પણ બનાવ્યું કે ‘આ ચિક ફ્લિક નથી.’ તો વાત દિલ્હીની ચાર બહેનપણી કાલિંદી-અવનિ-મીરા-સાક્ષી (એ ક્રમે કરીના કપૂર-સોનમ કે. આહુજા-શિખા તલસાણિયા-સ્વરા ભાસ્કર)ની છે. છેક સ્કૂલથી એમની દોસ્તી છે. બધી પૈસેટકે સાધનસંપન્ન છે, સશક્ત (એમ્પાવર્ડ) છે. કાલિંદી સિડનીમાં વસે છે બૉયફ્રેન્ડ રિષભ (સુમીત વ્યાસ) સાથે. ત્રણેક વર્ષથી બન્ને સાથે રહે છે. એક સમી સાંજે રિષભ પ્રસ્તાવ મૂકે છે ‘ચાલને, લગન કરી લઈએ.’ કાલિંદી લગન કરવા વિશે, કમિટમેન્ટ માટે ઉત્સાહી નથી કેમ કે એણે પોતાનાં મમ્મી-પપ્પાનું ભાંગેલું-તૂટેલું લગ્નજીવન જોયું છે. બીજી બહેનપણીઓમાં, અવનિ ડિવોર્સ લૉયર છે, દિલ્હીની તીસ હઝારી કોર્ટમાં પ્રૅક્ટિસ કરે છે ને મૅટ્રિમૉનિયલ વેબસાઈટ પર ભાવિ ભરથારની તલાશ કર્યા કરે છે. મીરા કોઈ ધોળિયા સાથે પરણીને વિદેશમાં વસી છે. એને બે વર્ષનો બેટો છે, જ્યારે સાક્ષી ધણીને છોડીને પિયર આવી ગઈ છે. ડિવોર્સ ગમે ત્યારે થઈ શકે છે. ચારેય બહેનપણી પોતપોતાની સમસ્યા સાથે દિલ્હીમાં ફરી એક વાર ભેગી થાય છે કાલિંદી-રિષભનાં વેડિંગ માટે.